FI Euroopan unionin virallinen lehti CE 84/742

(2004/C 84 E/0838)

KIRJALLINEN KYSYMYS P-3924/03

esittäjä(t): Daniel Varela Suanzes-Carpegna (PPE-DE) komissiolle

(16. joulukuuta 2003)

Aihe: Geroi Sevastopoljan merikelpoisuus

Venäläinen yksirunkoinen alus Geroi Sevastopolja lähti Latviasta Ventspilsin satamasta lastinaan 55 000 tonnia samanlaista polttoainetta kuin Prestige-alus kuljetti. Tiedotusvälineiden mukaan tämän 24 vuotta vanhan tankkerin merikelpoisuus ei ole erityisen hyvä, minkä vuoksi komissio joutui varotoimenpiteenä lähettämään Latviaan tarkastajia tutkimaan aluksen kunnon.

Ottaen huomioon meriturvallisuuskysymyksen ajankohtaisuuden Euroopassa sekä meriympäristölle ja meren luonnonvaroille aiheutuvat vahingot, voiko komissio vastata seuraaviin kysymyksiin:

— Millaisia tarkastuksia Geroi Sevastopoljalle tehtiin?

— Voiko komissio vahvistaa, että alus kuljetti 55 000 tonnia samanlaista polttoainetta kuin Prestige-alus?

— Katsooko komissio, että unioniin liittyvien kolmen Baltian maan on joudutettava meriturvallisuutta koskevan lainsäädäntönsä yhdenmukaistamista voimassa olevan EU-lainsäädännön kanssa jo ennen 1. toukokuuta 2004?

— Voiko komissio antaa tietoja liittyvien valtioiden ja EU:n nykyisten jäsenvaltioiden lainsäädäntöjen eroista?

— Voiko komissio antaa tietoja Maltan ja Kyproksen alusten rekisteröintiä koskevista lainsäädännöistä ja kertoa, vastaavatko näiden maiden lainsäädännöt yhteisön nykyisiä vaatimuksia?

Loyola de Palacion komission puolesta antama vastaus

(16. tammikuuta 2004)

Erika- ja Prestige-alusten onnettomuudet ovat tuoneet esille raskaan polttoöljyn aiheuttamien suurvahinkojen katastrofaaliset seuraukset rannikkoalueiden ympäristölle ja taloudelle. Kysymyksessä otetaan esille venäläinen yksirunkoinen öljytankkeri Geroi Sevastopolja, jonka oli tarkoitus lähteä Latviasta Ventspilsin satamasta lastinaan 55 000 tonnia raskasta polttoöljyä ja jonka määränpäänä oli Singapore. Aluksen reitti kulki Euroopan rannikoiden lähivesien kautta.

Komission aloitteesta aluksella kävi Euroopan meriturvallisuusviraston koordinoima monen jäsenvaltion edustajista koottu tarkastajaryhmä ennen sen lähtöä Ventspilsistä. Tarkastajaryhmä totesi, ettei Liettuan viranomaisilla ollut perusteltua syytä pysäyttää alusta satamaan.

On myös korostettava, että komissio toimi erittäin nopeasti Prestige-aluksen onnettomuuden jälkeen ja pyrki ensimmäisissä ehdotuksissaan nimenomaan kieltämään raskaan polttoöljyn kuljettamisen tämäntyyppisillä aluksilla. Neuvosto ja Euroopan parlamentti hyväksyivät nämä toimenpiteet, ja 21. lokakuuta 2003 jälkeen yhdellekään raskasta polttoöljyä kuljettavalle yksirunkoiselle alukselle ei ole myönnetty lupaa päästä unionin satamaan tai lähteä unionin satamasta.

Komissio on parlamentin jäsenen kanssa samaa mieltä siitä, että ehdokasmaiden on tärkeää soveltaa näitä toimia pikaisesti. Komissio on kääntynyt tässä kysymyksessä 5. joulukuuta 2003 pidetyn liikenneministerineuvoston puoleen ja kehottanut sitä ryhtymään tarvittaviin toimiin sen varmistamiseksi, että ehdokasmaat eivät enää päästäisi raskasta polttoöljyä kuljettavia yksirunkoisia aluksia satamiinsa.

Ehdokasmaiden ja nykyisten jäsenvaltioiden lainsäädäntöjen välisten erojen osalta on syytä korostaa, että ehdokasmaiden puitelainsäädäntö on saatettu voimaan ja se on yhteisön säännöstön mukainen. Ehdokasmaiden on kuitenkin vielä hyväksyttävä jäljellä olevat toimet, joihin kuuluvat esimeriksi Erika I-ja Erika II -paketti.

Kuten edellisessä kappaleessa todetaan, Maltalla ja Kyproksella lipun myöntämistä koskeva sääntelykehys ei ole vielä täysin yhteisön säännöstön mukainen. Malta ja Kypros ovat kuitenkin sitoutuneet tehostamaan toimiaan päästäkseen mahdollisimman pian pois Pariisissa allekirjoitetun satamavaltioiden harjoittamaa tarkastustoimintaa koskevan yhteisymmärryspöytäkirjan perusteella laaditulta mustalta listalta. Komissio valvoo EY:n perustamissopimuksen 211 artiklan mukaisesti, että nämä valtiot soveltavat yhteisön lainsäädäntöä moitteettomasti 1. toukokuuta 2004 alkaen.